ประธานสภาผู้แทนราษฎร เชื่อว่ารัฐบาลและฝ่ายค้านจะตกลงกรอบเวลาอภิปรายไม่ไว้วางใจกันได้
นายชวน หลีกภัย ประธานสภาผู้แทนราษฎร กล่าวถึงกรณีที่รัฐบาลและฝ่ายค้านยังไม่สามารถตกลงกรอบเวลาในการอภิปรายไม่ไว้วางใจได้ โดยจะมีการหารืออีกครั้งในวันพรุ่งนี้ 5 กุมภาพันธ์ 2564 ว่า ขอให้มีการพูดคุยกันก่อน ซึ่งไม่ว่าใครจะรู้สึกอะไรก็ตามแต่ในสภาผู้แทนราษฎรจะพยายามทำให้ทุกอย่างเป็นไปตามหลักประชาธิปไตย ส่วนที่นายวิษณุ เครืองาม รองนายกรัฐมนตรี ระบุว่า หากมีบางประเด็นที่สุ่มเสี่ยงก็สามารถประชุมลับได้นั้น นายชวน กล่าวว่า การประชุมมีกฎเกณฑ์และสมาชิกทุกคนรับรู้กระบวนการ เพราะเป็นปีที่ 2 ของการอภิปรายไม่ไว้วางใจ ดังนั้นทุกคนทราบดีว่าอะไรพูดได้หรือไม่ได้ สำหรับกรณีที่นายวิรัช รัตนเศรษฐ ประธานคณะกรรมการประสานงานพรรคร่วมรัฐบาล (วิปรัฐบาล ) ขอให้ฝ่ายค้านนำหลักฐานเอกสารและคลิปวีดิโอที่จะอภิปรายมาแสดงก่อนทำให้ฝ่ายค้านกังวลว่าข้อมูลจะรั่วนั้น ประธานสภาผู้แทนราษฎร เห็นว่า ฝ่ายค้านไม่จำเป็นต้องนำมาแสดงเพราะมีข้อบังคับอยู่แล้ว แต่ต้องรับผิดชอบร่วมกัน